Die Eerste Mens, a Bible story about Adam and Eve as told by Barbara Wilmerton Haas
DIE EERSTE MENS Text Version | English | Italian
deur Barbara Wilmerton Haas
Weet jy hoe die eerste mens gemaak is? Luister en jy sal leer.
In vier dae, het God so baie dinge geskep. Daar was dag en daar was nag, en daar was 'n pragtige blou lug, en daar was oseane en riviere en mere, en daar was gras en plante en bome, en daar was die son, maan en sterre. God het gesien dat alles wat Hy gemaak het goed was.
Op die vyfde dag, het God weer gespreek. Hierdie keer het Hy gesê, "Laat voëls van alle soorte uit die waters kom om bokant die aarde te vlieg.
***En daar WAS!***
Die lug was GEVUL met janfrederikke en mossies en arende en sangvoëls en eende en elke soort voël wat kan vlieg.
En God het groot walvisse gemaak en die waters met alle soorte visse en lewende wesens gevul. En God het hulle geseën en hulle beveel om kleintjies te hê sodat meer voëls en meer visse die lug en die see kon VOL maak.
Dit het alles op die VYFDE dag van die skepping gebeur.
Op die SESDE dag, het God die aarde beveel om alle denkbare soorte beeste en diere voort te bring.
***En die aarde het GEHOORSAAM!***
Daar was tiere en kameelperde en sebra's en perde en ape en koeie en bere en honde en katte en eekhorings. Daar was diere van allerhande soorte!
***En God het gesien dat dit alles GOED was!***
Toe het God weer gespreek. Hierdie keer het Hy gesê, "Laat Ons mense maak na ons beeld, na ons gelykenis, en laat hulle heers oor die visse van die see en die voëls van die hemel en oor al die diere wat oor die aarde kruip." En dit het GEBEUR – net soos Hy gesê het. Hy het die heel eerste MENS gemaak.
En God het die mens geseën en vir hom gesê dat hy van die kruie in die veld en die vrugte in die bome kon eet. Hy het gras vir die diere en voëls gegee om te eet.
God het alles wat Hy gemaak het, gesien en
***dit was BAIE GOED!***
Dit was die einde van die SESDE dag van die skepping. Toe was God klaar met die lug en die aarde en elke lewende wese om die lug en die see en die land te vul. En God het die mens gemaak en hom beveel om te heers oor al die voëls en die visse en die diere.
HOE het God die mens gemaak? O, dit is 'n WONDERLIKE storie! Die Bybel sê dat God baie uit die stof van die aarde geformeer het. Toe het God sy eie asem in daardie eerste mens se neus GEBLAAS en weet jy wat? Net toe, het daardie eerste mens lewendig geword. En God het hierdie eerste man, ADAM genoem.
Daarna op die SEWENDE dag, het God sy werk voltooi en 'n heerlik GERUS. En God het daardie sewende dag geseën en dit HEILIG gemaak.
Die Bybel sê vir ons dat God 'n pragtige tuin geplant het en dat Hy die mens, wat Hy gemaak het, in daardie lieflike tuin geplaas en vir hom gesê het om dit te versorg sodat dit mooi kan bly lyk.
En God het pragtige bome gemaak, wat regop uit die grond groei, bome wat vol goeie vrugte is om te eet.
In die middel van hierdie pratige tuin, het God twee baie spesiale bome geplant. Een het Hy die boom van die lewe genoem en die ander een het Hy die boom van die kennis van goed en kwaad genoem.
God het vir Adam gesê Hy kon eet van die vrugte van al die bome in sy tuin, BEHALWE van die vrugte aan die boom van kennis van goed en kwaad. "As jy van hierdie boom eet," het God gesê, "sal jy sekerlik STERF!"
DIT het geklink na 'n baie belangrike gebod om te gehoorsaam, het dit nie? Dink jy hierdie Adam het mooi geluister? Wel, kom ons vind uit.
Die Bybel sê vir ons dat God elke dier en elke voël na Adam gebring het om te sien wat hy hulle sou noem, en Adam het elke voël en elke dier 'n naam gegee.
God het gesien dat die mens heeltemal alleen was en dat hy iemand nodig gehad het om hom te help. Daarom het God Adam in 'n diepe slaap laat val en terwyl hy geslaap het, het God een van sy ribbes uit sy sy gehaal, dit weer toegemaak en Adam se rib gebruik om die heel eerste VROU te maak.
Adam het hierdie heel eerste vrou EVA genoem en sy het die moeder van alle lewende dinge geword.
Eendag, tewyl Eva in die tuin gaan stap het, het 'n slang met die vrou gepraat en vir haar gesê, "Het God nie gesê julle kan nie van die vrugte van al die bome in die tuin eet nie?"
Eva het die slang geantwoord en gesê, "Ons mag eet van die vrugte van die bome in die tuin, maar God het gesê ons mag nie eet van die boom in die middel van die tuin nie. Ons word nie eers toegelaat om daaraan te RAAK nie, anders sal ons STERF."
"Julle sal nie sterf nie!" het die slang gesê. "God weet dat die dag wanneer julle van die vrugte van die boom in die middel van die tuin eet, sal julle so slim word soos gode en goed en kwaad ken."
Eva het na die boom gekyk en gesien dat die vrugte aan die boom mooi en goed was om te eet. Sy het geweet dat as sy van hierdie vrugte eet, sou dit haar WYS maak.
Sy het toe die vrugte van die boom afgepluk en geproe en vir haar man gegee om te eet. Toe Adam ook van die vrugte geëet het, het hulle vir die eerste keer gesien dat hulle kaal was. Hulle het gehardloop en vyeblare van 'n boom afgepluk en het die blare gebruik om iets te maak om hulle te toe te maak en hulle naaktheid te bedek.
Skielik het hulle die stem van God gehoor waar Hy in die tuin gewandel het en Adam en Eva was bang. Toe het hulle hul weggesteek van die Teenwoordigheid van God deur te hurk tussen die bome in die tuin.
En God het Adam geroep en gesê, "Adam, waar is jy?"
Adam het GEWEET hy was uitgevang en daarom het hy geantwoord, "Ek het U stem in die tuin gehoor en ek was bang, omdat ek kaal was. Daarom het ek weggekruip."
God het GEWEET wat hy gedoen het, maar Hy het steeds gevra, "Wie het vir jou VERTEL dat jy kaal was? Het jy van die boom geëet wat Ek jou beveel het om nie aan te raak nie?"
En Adam het geantwoord, "Die vrou wat U vir my gegee het om saam met my te wees, het vir my die vrugte gegee om te proe en ek het die geëet."
En God het vir die vrou gevra, "Wat het jy gedoen?"
Eva het geantwoord, "Die slang het my gekul en ek het die vrugte geëet."
God het na die slang gedraai en gesê, "Omdat jy dit gedoen het, sal jy op jou maag seil en die stof van die grond eet al die dae van jou lewe."
Hy het na die vrou gedraai en gesê, "Jy sal baie benoudheid en pyn hê wanneer jy kinders kry en jou man sal oor jou heers."
En aan Adam het God gesê, "Omdat jy na die stem van jou vrou geluister het en geëet het van die boom, wat ek jou verbied het om te eet, sal daar dorings en distels in die grond groei en jou steek en jy sal daarvan eet al die dae van jou lewe. Jy is uit die stof van die grond geneem en jy sal terugkeer na die stof van die grond."
Toe het God diervelle geneem en spesiale jasse gemaak om die naaktheid van Adam en Eva te bedek. En Hy het hulle uit die tuin gejaag, sodat hulle nie van die boom van die lewe ook eet nie.
En God het engele met vlammende swaarde by die boom van die lewe geplaas om te keer dat Adam en Eva terugkom.
1. Wat het God gemaak op die VYFDE dag van die skepping?
2. Op watter dag het God die MENS gemaak?
3. Hoe het God die heel eerste mens gemaak?
4. Wie het al die diere name gegee?
5. Hoe was die eerste vrou gemaak?
God het jou spesiaal gemaak, net soos jy is, en Hy het 'n baie spesiale plan vir jou lewe.
"En die HERE God het die mens geformeer uit die stof van die aarde en in sy neus die asem van die lewe geblaas. So het dan die mens 'n lewende siel geword" (Génesis 2:7).